NEUVOSTON ASETUS (ETY) N:o 3285/83,

annettu 14 päivänä marraskuuta 1983,

hedelmä- ja vihannesalan tuottajajärjestöjen antamien tiettyjen sääntöjen soveltamisalan laajentamista koskevista yleisistä säännöistä

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen,

ottaa huomioon hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72(), sellaisena kuin se on viimeksi muutettuna asetuksella (ETY) N:o 3284/83(), ja erityisesti sen 15 b artiklan,

ottaa huomioon komission ehdotuksen,

sekä katsoo, että

asetuksen (ETY) N:o 1035/72 15 b artiklan mukaisesti jäsenvaltiot voivat tietyin edellytyksin laajentaa jonkin talousalueen tuotantoa ja tuottajia edustavana pidetyn tuottajajärjestön antamien tiettyjen sääntöjen soveltamisalaa koskemaan kaikkia muitakin tälle talousalueelle sijoittautuneita tuottajia kuin tuottajajärjestön jäseniä,

kyseisen järjestön edustavuus on määritettävä sen kyseisellä talousalueella harjoittaman tuotanto- ja kaupanpitämistoiminnan merkityksen perusteella; järjestelmän täytäntöönpanon helpottamiseksi olisi ensimmäisten soveltamisvuosien osalta säädettävä väljemmät edustavuusperusteet kuin tulevaisuutta varten; tämän ensimmäisen soveltamiskauden osalta olisi kuitenkin säädettävä, että edustavan järjestön tai yhdistyksen soveltamien sääntöjen soveltamisalaa ei saa laajentaa, jos huomattava osa talousalueen tuottajista vastustaa niitä,

edellä kuvatun järjestelmän soveltamisen yhdenmukaistamiseksi jäsenvaltioissa olisi määriteltävä säännöt, joiden soveltamisalaa voidaan laajentaa muihin kuin jäseniin,

silloin, kun tuotteita myydään korjuusopimuksen perusteella, on aiheellista täsmentää, mitä sääntöjä laajennetaan koskemaan tuottajilla ja ostajilla, ja

mainitun järjestelmän saattamiseksi tarpeeksi joustavaksi on aiheellista, että laajennettujen sääntöjen soveltamiskausi ei ole tiettyä aikaa pidempi,

ON ANTANUT TÄMÄN ASETUKSEN:

1 artikla

Tällä asetuksella vahvistetaan yleiset soveltamissäännöt asetuksen (ETY) N:o 1035/72 15 b artiklassa säädettyjen sääntöjen laajentamisjärjestelmän ulottamisesta tuottajiin, jotka eivät ole hedelmä- ja vihannesalan tuottajajärjestöjen jäseniä.

2 artikla

Tässä asetuksessa tarkoitetut tuottajat ovat niitä, joiden tuotanto on pääasiallisesti tarkoitettu kaupan pidettäväksi.

3 artikla

Tuottajajärjestöä tai tuottajajärjestöjen yhdistystä pidetään edustavana asetuksen (ETY) N:o 1035/72 15 b artiklan 1 kohdan mukaisesti:

- tämän asetuksen soveltamisen kolmen ensimmäisen vuoden ajan, jos siihen kuuluu enemmän kuin 50 prosenttia sen talousalueen tuottajista, jolla järjestö tai yhdistys toimii, ja jos se kattaa enemmän kuin 50 prosenttia tämän alueen tuotannosta,

- seuraavien vuosien ajan, jos siihen kuuluu vähintään kaksi kolmasosaa sen talousalueen tuottajista, jolla järjestö tai yhdistys toimii, ja jos se kattaa vähintään kaksi kolmasosaa alueen tuotannosta.

4 artikla

Edellä olevan 3 artiklan ensimmäisessä luetelmakohdassa säädettynä ajanjaksona asetuksen (ETY) N:o 1035/72 15 b artiklassa tarkoitettuja sääntöjä ei saa tehdä pakollisiksi, jos mainitun artiklan 1 kohdassa säädetyssä kuulemisessa vähintään kolmasosa alueen tuottajista ilmoittaa vastustavansa niitä.

5 artikla

Säännöt, jotka voidaan tehdä pakollisiksi kyseiselle talousalueelle sijoittautuneiden muiden kuin johonkin asetuksen (ETY) N:o 1035/72 15 b artiklassa tarkoitettuun tuottajajärjestöön kuuluville tuottajille, koskevat tämän asetuksen liitteessä lueteltuja toimia.

6 artikla

1. Kun tuottaja, joka ei kuulu tuottajajärjestöön, myy tuotteita korjuusopimuksen perusteella, ostajaa pidetään kyseisten tuotteiden tuottajana liitteen 1 kohdan e ja f alakohdassa, 3 kohdan a, b, c ja d alakohdassa sekä 4 kohdassa tarkoitettujen sääntöjen noudattamiseksi.

2. Liitteen 4 kohdassa tarkoitettua sääntöä sovelletaan, kun tuote myydään uudelleen.

3. Asianomainen jäsenvaltio voi päättää, että muut kuin 1 kohdassa mainitut liitteessä tarkoitetut säännöt voidaan tehdä pakollisiksi ostajalle, kun tämä vastaa hedelmätarhan hoidosta.

7 artikla

Asetuksen (ETY) N:o 1035/72 15 b artiklan nojalla pakollisiksi tehdyt säännöt koskevat kutakin tuotetta:

- liitteen 1, 2 ja 4 kohdassa tarkoitettujen sääntöjen osalta enintään kolme markkinointivuotta,

- liitteen 3 kohdassa tarkoitettujen sääntöjen osalta viimeistään kunkin markkinointivuoden loppuun.

8 artikla

Tämä asetus tulee voimaan heti, kun yhteisö on esittänyt molemmille jäsenehdokasmaille liittymisneuvotteluihin liittyvän hedelmiä ja vihanneksia koskevan julistuksen.

Neuvosto, joka päättää määräenemmistöllä komission ehdotuksesta, toteaa, että ensimmäisessä kohdassa tarkoitettua edellytystä noudatetaan, ja vahvistaa tämän asetuksen voimaantulopäivän ensimmäisen kohdan mukaisesti.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 14 päivänä marraskuuta 1983.

Neuvoston puolesta

Puheenjohtaja

C. SIMITIS

() EYVL N:o L 118, 20.5.1972, s. 1

() EYVL N:o L 325, 22.11.1983, s. 1

LIITE

Rajoittava luettelo tuottajajärjestöjen soveltamista säännöistä, jotka voidaan asetuksen (ETY) N:o 1035/72 15 b artiklan nojalla laajentaa koskemaan muitakin kuin tuottajajärjestöihin kuuluvia tuottajia

1. Tuotantoon liittyviä tietoja (13 artiklan 1 kohdan b alakohdan kolmas luetelmakohta)

a) ilmoitus viljelysuunnitelmista tuotekohtaisesti ja mahdollisesti lajikekohtaisesti;

b) ilmoitus viljelystä;

c) ilmoitus viljellystä kokonaispinta-alasta eriteltynä tuotteittain ja, jos mahdollista, lajikkeittain;

d) ilmoitus ennakoitavasta tonnimäärästä sekä todennäköisistä sadonkorjuuajankohdista tuotteittain ja, jos mahdollista, lajikkeittain;

e) kausittainen ilmoitus korjatun sadon määrästä tai käytettävissä olevista varastoista lajikkeittain;

f) tiedot varastointikyvystä.

2. Tuotantoa koskevat säännöt (13 artiklan 1 kohdan b alakohdan toinen luetelmakohta)

a) käytettävien siementen valinta tuotteen käyttötarkoituksen perusteella: tuoremarkkinat tai teollinen jalostus;

b) hedelmätarhojen harventamista koskevien määräysten noudattaminen.

3. Kaupan pitämistä koskevat säännöt (13 artiklan 1 kohdan b alakohdan toinen luetelmakohta)

a) sadonkorjuulle määrättyjen alkamispäivämäärien noudattaminen ja kaupan pitämisen porrastamisen noudattaminen omenamaisten ja kivellisten hedelmien osalta;

b) laatua ja kokoa koskevien vähimmäisvaatimusten noudattaminen omenamaisten ja kivellisten hedelmien osalta muina kuin vähäisen tuotannon kausina;

c) kauppakunnostusta, tarjontamuotoa, pakkaamista ja merkintää koskevien sääntöjen noudattaminen markkinoille saattamisen ensimmäisessä vaiheessa;

d) tuotteen alkuperää koskevat merkinnät.

4. Tuotteen vetäytymishinnan noudattaminen

- 15 b artiklan 1 kohdan d alakohdassa ja 9 kohdassa vahvistetuin edellytyksin.